Kasper Hjulmand
Kasper Hjulmand har været landstræner for det danske herrelandshold i fodbold siden sommeren 2020. Han afløste Åge Hareide på posten. Kasper Hjulmand har pr. 19. juni 2023 stået i spidsen for Danmark i 40 kampe (24 vundne, 4 uafgjorte, 12 tabte; målscore: 79-35).
Kasper Hjulmand er uddannet BSc i idræt med speciale i coaching fra Københavns Universitet.
Kasper Hjulmand spillede for Randers Freja, Herlev IF og B.93, inden han i 1998 måtte indstille den aktive karriere efter en række knæoperationer.
Fra 2006 til 2008 var han cheftræner for Lyngby, og i juli 2008 blev han ansat som assistenttræner i Superligaklubben FC Nordsjælland. I 2011 afløste han Morten Wieghorst som cheftræner, og i 2012 førte han klubben frem til sit første danske mesterskab; året efter blev det til sølvmedaljer. Efter et mindre vellykket ophold som træner i den tyske Bundesligaklub Mainz 05 fra 2015 til 2016 var Hjulmand igen træner for FC Nordsjælland i perioden 2016-2019. Her blev det i 2018 til bronzemedaljer.
I sommeren 2019 blev det offentliggjort, at Kasper Hjulmand skulle afløse Åge Hareide som landstræner for det danske herrelandshold efter EM-slutrunden i sommeren 2020. Pga. coronapandemien blev turneringen imidlertid først afholdt i sommeren 2021, og det blev derfor Hjulmand, der stod i spidsen for det danske landshold under EM. Kasper Hjulmand førte Danmark frem til semifinalen, hvor det dog blev til et nederlag mod England efter forlænget spilletid. Med Hjulmand som træner kvalificerede det danske landshold sig desuden til VM-slutrunden i 2022 i Qatar. Efter to nederlag og en uafgjort kamp måtte Danmark dog forlade turneringen allerede efter gruppespillet.
Kasper Hjulmand blev i 2012, 2017 og 2021 kåret til årets træner. I 2021 blev han endvidere tildelt prisen ”Årets Leder” af organisationen Lederne.